Som enlig forsørger har du ret til et ekstra beskæftigelsesfradrag. Du skal naturligvis fortsat være beskæftiget for at få det, men på samme måde som med det generelle beskæftigelsesfradrag, får du det helt automatisk. Og det bliver beregnet på præcis det samme grundlag. SKAT får automatisk besked fra Udbetaling Danmark, hvis du bliver enlig forsørger, så det er ikke noget du behøver at gøre noget aktivt for at gøre opmærksom på. Din forskudsopgørelse vil automatisk blive ændret. Udbetaling Danmark giver SKAT besked om enlige forsørgere en gang hvert kvartal. Det ekstra beskæftigelsesfradrag, du får som enlig forsørger, udgør 6,25 procent, dog maksimalt et årligt ekstra fradrag på 24.400 kr. De ekstra procenter kan du altså lægge til de 10,6 procent, der udgør det generelle beskæftigelsesfradrag. Dette er alt sammen 2021-tal.